## Pravilnik o dodatku na plaću i načinu isplate plaće

### NN 50/2008 (30.4.2008.), Pravilnik o dodatku na plaću i načinu isplate plaće

# MINISTARSTVO OBRANE

**1683**

Na temelju članka 170. stavka 4. Zakona o službi u Oružanim snagama Republike
Hrvatske (»Narodne novine«, broj 33/02, 58/02, 175/03, 136/04 i 76/07) donosim

## PRAVILNIK

### O DODATKU NA PLAĆU I NAČINU ISPLATE PLAĆE

Članak 1.

Ovim Pravilnikom uređuje se dodatak na plaću i način isplate plaće djelatnih
vojnih osoba.

Članak 2.

Dodatak na plaću je novčani iznos koji se isplaćuje djelatnim vojnim osobama
prema uvjetima propisanim ovim Pravilnikom.

Članak 3.

Dodatak iz članka 1. ovog Pravilnika utvrđuje se u koeficijentu od osnovice za
obračun plaće.

Članak 4.

Pod uvjetima propisanim ovim Pravilnikom, djelatnim vojnim osobama pripadaju
sljedeći dodaci na plaću:
1. Letački dodatak
2. Mornarički dodatak
3. Roniteljski dodatak
4. Padobranski dodatak
5. Pirotehnički dodatak
6. Dodatak za pripadnike specijalnih i zaštitnih postrojbi
7. Vojnopolicijski dodatak
8. Dodatak za otežane uvjete posla i štetnost po zdravlje
9. Dodatak za zdravstvenu službu
10. Nastavnički/instruktorski dodatak
11. Dodatak za deficitarne struke i specijalnosti
12. Dodatak za akademski stupanj
13. Zapovjedni/voditeljski dodatak
Djelatna vojna osoba može ostvariti pravo samo na jedan, najpovoljniji dodatak
iz stavka 1., točaka 1. – 11. ovoga članka, uz ostvarenje prava na dodatke iz
točke 12. i 13. stavka 1. ovoga članka.

1. LETAČKI DODATAK

Članak 5.

Djelatnoj vojnoj osobi koja ima letačko zvanje, ovisno dužnosti koju obnaša u
zrakoplovu, tipu zrakoplova na kome provodi letačke zadaće, navršenim godinama
letačkog staža i kategoriji spremnosti za provedbu letačke zadaće, uz
ispunjavanje zdravstvenih kriterija pripada letački dodatak.
Ukupni koeficijent letačkog dodatka za pilote zbroj je koeficijenata navršenih
godina letačkog staža i koeficijenta spremnosti na tipu zrakoplova i određuje se
prema tablici kako slijedi:

|  |  |  |  |  |  |  |
| --- | --- | --- | --- | --- | --- | --- |
| Dužnost | Tip zrakoplova | Godine letačkog staža | Koeficijent | Spremnost | | |
| III. | II. | I. |
| PILOTI | A | 0 – 5 | 0,5 | 0,55 | 0,65 | 0,75 |
| 5 – 10 | 0,55 |
| 10 – 20 | 0,6 |
| 20 – više | 0,65 |
| B | 0 – 5 | 0,5 | 0,35 | 0,45 | 0,55 |
| 5 – 10 | 0,55 |
| 10 – 20 | 0,6 |
| 20 – više | 0,65 |
| C | 0 – 5 | 0,5 | 0,3 | 0,4 | 0,5 |
| 5 – 10 | 0,55 |
| 10 – 20 | 0,6 |
| 20 – više | 0,65 |
| Letači tehničari i navigatori | D | 0 – 5 | 0,25 |  | 0,15 | 0,25 |
| više od 5 | 0,35 |
| Ostalo letačko osoblje | E | 0 – 5 | 0,15 | 0,05 | 0,1 |
| više od 5 | 0,25 |

Tip zrakoplova:
A – nadzvučni borbeni avion
B – teški i srednji avioni i helikopteri te borbeni helikopteri
C – laki avioni i helikopteri
D – svi tipovi zrakoplova – letači tehničari i navigatori
E – svi tipovi zrakoplova – ostalo letačko osoblje.
Kategorije spremnosti za letačko osoblje:
I. – Letači spremni za provedbu namjenskih zadaća za koje je eskadrila u kojoj
provode letačke zadaće namijenjena. Na zrakoplovima s višečlanom posadom moraju
biti osposobljeni za provedbu letačkih zadaća u ulozi kapetana zrakoplova.
II. – Letači koji su djelomično spremni za provedbu namjenskih zadaća za koje je
eskadrila u kojoj provode letačke zadaće namijenjena.
III. – Letači koji su u statusu preobuke za namjenski tip zrakoplova.
Letači koji ne održavaju stupanj spremnosti za provedbu letačkih zadaća ili
trenutačno nemaju ispunjen zdravstveni kriterij ne primaju letački dodatak po
stupnju spremnosti.
Pravo na letački dodatak utvrđuje se na temelju pisane potvrde zapovjednika
Hrvatskog ratnog zrakoplovstva i protuzračne obrane.
Zapovjednik Hrvatskog ratnog zrakoplovstva i protuzračne obrane mjesečno
razvrstava letače po razinama spremnosti u skladu s dostignutom razinom
spremnosti.

2. MORNARIČKI DODATAK

Članak 6.

Djelatnoj vojnoj osobi koja ima raspored na ustrojbenom mjestu na brodu (stalno
ukrcana osoba) i koja je položila ispit za samostalno obnašanje ustrojbene
dužnosti pripada mornarički dodatak u koeficijentu 0,3 od osnovice za obračun
plaće.
Djelatnoj vojnoj osobi koja ima položen ispit za samostalno obnašanje ustrojbene
dužnosti na brodu te je premještena na novu dužnost na istom ili drugom brodu,
pripada mornarički dodatak u koeficijentu 0,25 od osnovice za obračun plaće do
polaganja ispita za samostalno obnašanje ustrojbene dužnosti za tu novu dužnost.
Zapovjedniku i zamjeniku zapovjednika plovne postrojbe te djelatnim vojnim
osobama imenovanim ili raspoređenim u zapovjedništvo plovne postrojbe koje imaju
položen ispit za samostalno obnašanje ustrojbene dužnosti, pripada mornarički
dodatak u koeficijentu 0,2 od osnovice za obračun plaće.
Djelatnoj vojnoj osobi koja ima raspored na ustrojbenom mjestu na brodu (stalno
ukrcana osoba), a koja nije položila ispit za samostalno obnašanje ustrojbene
dužnosti pripada mornarički dodatak u koeficijentu 0,1 od osnovice za obračun
plaće.
Pravo na mornarički dodatak utvrđuje se na temelju pisane potvrde zapovjednika
Hrvatske ratne mornarice koju izdaje na prijedlog zapovjednika plovne postrojbe
odnosno pisane potvrde zapovjednika Hrvatske kopnene vojske koju izdaje na
prijedlog zapovjednika Inženjerijske pukovnije.

3. RONITELJSKI DODATAK

Članak 7.

Djelatnoj vojnoj osobi koja ima roniteljsko zvanje i raspored na roniteljsko
ustrojbeno mjesto, pripada roniteljski dodatak, ovisno o kategoriji stručne i
borbene osposobljenosti.
Koeficijenti za izračun roniteljskog dodatka određeni su u tablici kako slijedi:

|  |  |  |  |  |
| --- | --- | --- | --- | --- |
| Kategorija stručne i borbene osposobljenosti | I. | II. | III. | IV. |
| Koeficijent | 0, 5 | 0,45 | 0,4 | 0,35 |

Kategorije stručne i borbene osposobljenosti su:
– I. – instruktor ronjenja
– II. – voditelj ronjenja
– III.– stariji ronitelj – samostalni
– IV. – ronitelj.
Djelatnoj vojnoj osobi raspoređenoj na dužnost instruktora ronjenja koja obuku
izvršava u školskim uvjetima i ne podliježe borbenoj obuci pripada dodatak III.
kategorije za koju ispunjava kriterije.
Pravo na roniteljski dodatak utvrđuje se na temelju pisane potvrde zapovjednika
Hrvatske ratne mornarice i zapovjednika Hrvatske kopnene vojske odnosno
zapovjednika Bojne za specijalna djelovanja.

4. PADOBRANSKI DODATAK

Članak 8.

Djelatnoj vojnoj osobi koja ima padobransko zvanje i izvršava program
padobranske obuke odobren od strane načelnika Glavnog stožera Oružanih snaga
Republike Hrvatske, ovisno o vrsti padobranskog zvanja i ukoliko je raspoređena
na odgovarajuće ustrojbeno mjesto pripada padobranski dodatak.
Koeficijenti za izračun padobranskog dodatka određeni su u tablici kako slijedi:

|  |  |  |  |  |
| --- | --- | --- | --- | --- |
| PADOBRANSKI DODATAK | | | | |
| Kategorija | Padobranac instruktor I. klase | Padobranac instruktor | Padobranac I. klase – slagač padobrana | Padobranac |
| Koeficijent | 0,6 | 0,55 | 0,5 | 0,45 |

Pravo na padobranski dodatak utvrđuje se na temelju pisane potvrde zapovjednika
Bojne za specijalna djelovanja.

5. PIROTEHNIČKI DODATAK

Članak 9.

Djelatnoj vojnoj osobi koja ima zvanje pionir-pirotehničar i raspored na dužnost
pionira– pirotehničara pripada pirotehnički dodatak za rad u minskom polju I.
kategorije.
Djelatnoj vojnoj osobi koja ima zvanje pirotehničar tehničke službe, tehničar
specijaliziran za raketne sustave, tehničar mehaničar specijaliziran za morske
mine, torpeda te oružar za zrakoplovni UbS pripada pirotehnički dodatak za rad s
UbS II. kategorije.
Koeficijenti za izračun pirotehničkog dodatka iz stavka 1. i 2. ovoga članka
određeni su u tablici koja slijedi:

|  |  |  |
| --- | --- | --- |
| PIROTEHNIČKI DODATAK | | |
| Kategorija | I. | II. |
| Koeficijent | 0,4 | 0,2 |

Ostalim djelatnim vojnim osobama raspoređenim u pionirske postrojbe, postrojbe
za održavanje UbS-a do razine voda i rukovateljima UbS-a (klasa V.) u
logističkim postrojbama i zapovjedništvu za potporu pripada temeljni
pirotehnički dodatak u koeficijentu 0,1 od osnovice za obračun plaće.
Osobe iz stavka 2 i 4. ovog članka za vrijeme izvođenja radova razminiranja, uz
pirotehnički dodatak I. kategorije ostvaruje i dnevni pirotehnički dodatak u
koeficijentu 0,1 od osnovice za obračun plaće.
Osobe iz stavka 2. ovog članka, za vrijeme neposrednog obavljanja poslova
uništavanja, delaboracije, laboracije i remonta UbS-a, uz pirotehnički dodatak
II. kategorije ostvaruje i dnevni pirotehnički dodatak u koeficijentu 0,07 od
osnovice za obračun plaće.
Iznimno od odredbe stavka 5. ovoga članka, za vrijeme neposrednog obavljanja
poslova uništavanja, delaboracije, laboracije i remonta UbS-a, pravo na dnevni
pirotehnički dodatak u koeficijentu 0,07 od osnovice za obračun plaće ostvaruje
i osoba imenovana ili raspoređena na ustrojbeno mjesto koje nije ustrojbeno
mjesto pirotehničara.
Popise osoba iz stavaka 5., 6., i 7. ovoga članka koje ostvaruju pravo na dnevni
pirotehnički dodatak sastavlja zapovjednik samostalne bojne i viši zapovjednik,
a ovjerava ih neposredno nadređeni zapovjednik.

6. DODATAK ZA PRIPADNIKE SPECIJALNIH I ZAŠTITNIH POSTROJBI

Članak 10.

Djelatnim vojnim osobama raspoređenim u Bojnu za specijalna djelovanja,
zaključno s razinom satnije pripada dodatak za pripadnike specijalnih i
zaštitnih postrojbi I. kategorije.
Djelatnim vojnim osobama raspoređenim u Vojnu obavještajnu bojnu zaključno s
razinom satnije pripada dodatak za pripadnike specijalnih i zaštitnih postrojbi
III. kategorije.
Djelatnim vojnim osobama raspoređenim u Središnjicu elektroničkog izviđanja do
razine središta pripada dodatak za pripadnike specijalnih i zaštitnih postrojbi
IV. kategorije.
Djelatnim vojnim osobama raspoređenim u Počasno zaštitnu bojnu, zaključno s
razinom satnije pripada dodatak za pripadnike specijalnih i zaštitnih postrojbi
III. kategorije, a djelatnim vojnim osobama koje obavljaju poslove
protudiverzijske zaštite pripada dodatak II. kategorije.
Koeficijenti za izračun dodatka za pripadnike specijalnih i zaštitnih postrojbi
iz stavka 1. do 4. ovoga članka određeni su u tablici kako slijedi:

|  |  |  |  |  |  |
| --- | --- | --- | --- | --- | --- |
| DODATAK ZA PRIPADNIKE SPECIJALNIH I ZAŠTITNIH POSTROJBI | | | | | |
| Kategorija | I. | II. | III. | IV. | V. |
| Koeficijent | 0,5 | 0,4 | 0,3 | 0,2 | 0,1 |

Djelatnim vojnim osobama raspoređenim u zapovjedništva Bojne za specijalna
djelovanja, Počasno zaštitne bojne i Vojne obavještajne bojne pripada dodatak za
pripadnike specijalnih i zaštitnih postrojbi IV. kategorije.
Djelatnim vojnim osobama raspoređenim u zapovjedništvo Središnjice elektroničkog
izviđanja pripada dodatak za pripadnike specijalnih i zaštitnih postrojbi V.
kategorije.

7. VOJNOPOLICIJSKI DODATAK

Članak 11.

Djelatnoj vojnoj osobi raspoređenoj u Vojnu policiju Oružanih snaga Republike
Hrvatske na ustrojbeno mjesto s vojnopolicijskim ovlastima i položenim stručnim
ispitom u skladu s Pravilnikom o djelokrugu rada, dužnostima i ovlastima
pripadnika Vojne policije pripada vojnopolicijski dodatak.
Koeficijenti za izračun vojnopolicijskog dodatka određeni su u tablici kako
slijedi:

|  |  |  |  |
| --- | --- | --- | --- |
| VOJNOPOLICIJSKI DODATAK | | | |
| Kategorija | I. | II. | III. |
| Koeficijent | 0,4 | 0,3 | 0,2 |

Djelatne vojne osobe raspoređene u postrojbe Vojnu policije Oružanih snaga
Republike Hrvatske raspoređuju se u sljedeće kategorije:
I. kategorija  – dočasnik pirotehničar voditelj odsjeka

– dočasnik pirotehničar referent za PDZ

– dočasnik pirotehničar vodič psa za detekciju ek-
sploziva
II. kategorija – djelatnici satnije Vojne policije za posebne namjene

– djelatnici voda za zaštitu VIP osoba

– dočasnik istražitelj vodič psa za detekciju droga
III. kategorija – ovlaštene službene osobe Vojne policije.

8. DODATAK ZA OTEŽANE UVJETE POSLA I ŠTETNOST PO ZDRAVLJE

Članak 12.

Djelatnoj vojnoj osobi koja je raspoređena na ustrojbeno mjesto na kojem kao
svoju osnovnu dužnost izvršava poslove u trajanju od najmanje 70% redovnog
radnog vremena, a pri kojima je izložena djelovanju štetnih faktora fizičke,
atmosferske, kemijske ili biološke prirode, čije se štetno djelovanje ne može u
potpunosti spriječiti zaštitnim sredstvima i mjerama pripada dodatak za otežane
uvjete posla i štetnost po zdravlje.
Dodatak iz stavka 1. ovog članka ostvaruju i djelatne vojne osobe koje na
temelju operativne zapovijedi izvršavaju poslove za koje su utvrđeni otežani
uvjeti rada i štetnost po zdravlje, prema mjesečnoj listi koju ovjerava nadležni
zapovjednik.
U skladu sa stavkom 1. ovog članka djelatna vojna osoba prima dodatak za
sljedeće poslove:
1. Rad na radarskim i radiorelejnim sustavima s utvrđenim elektromagnetskim
zračenjem u dozama štetnim po zdravlje
2. Rad s otrovnim tvarima prve skupine
3. Rad u hiperbaričnim i hipobaričnim komorama i rendgenskim uređajima
4. Rad u podzemnim objektima
5. Rad na opsluživanju i održavanju posuda pod tlakom i rad u kotlovnicama
6. Rad na formiranju, punjenju i održavanju akumulatora u akumulatorskoj postaji
7. Rad aviomehaničara na opsluživanju i održavanju zrakoplova
8. Rad na sustavima elektronskog izviđanja.
Osobama iz stavka 3. ovog članka pripada dodatak za otežane uvjete posla i
štetnost po zdravlje u koeficijentu 0,25 od osnovice za obračun plaće.
Pravo na dodatak za otežane uvjete posla i štetnost po zdravlje utvrđuje se na
temelju pisane potvrde zapovjednika postrojbe.

9. DODATAK ZA ZDRAVSTVENU SLUŽBU

Članak 13.

Djelatnim vojnim osobama sa zvanjem doktora medicine, doktora stomatologije,
doktora veterine i magistra farmacije raspoređenima na ustrojbena mjesta
zdravstvene službe pripada dodatak za zdravstvenu službu prema sljedećim
kategorijama:
– I. kategorija – ustrojbena mjesta do čina satnika
– II. kategorija – ustrojbena mjesta čina bojnika i pukovnika
– III. kategorija – ustrojbena mjesta čina brigadira.
Koeficijenti za izračun dodatka iz stavka 1. ovoga članka određeni su u tablici
kako slijedi:

|  |  |  |  |
| --- | --- | --- | --- |
| DODATAK ZA ZDRAVSTVENU SLUŽBU | | | |
| Kategorija | I. | II. | III. |
| Koeficijent | 0,5 | 0,3 | 0,2 |

10. NASTAVNIČKI/INSTRUKTORSKI DODATAK

Članak 14.

Djelatnim vojnim osobama koje su imenovane ili raspoređene na ustrojbena mjesta
djelatnih vojnih osoba nastavnika/instruktora pripada nastavnički/instruktorski
dodatak temeljem mjesečnog broja sati u nastavi/izobrazbi.
Pravo na nastavnički/instruktorski dodatak utvrđuje se za svaki mjesec posebno,
a temeljem ovjerenih lista o evidenciji rada nadležnog čelnika ustrojbene
cjeline.

|  |  |  |  |
| --- | --- | --- | --- |
| NASTAVNIČKI/INSTRUKTORSKI DODACI | | | |
| Broj sati mjesečno | 70 i više sati | od 50 do 70 sati | od 40 do 50 sati |
| Koeficijent | 0,4 | 0,3 | 0,2 |

11. DODATAK ZA DEFICITARNE STRUKE I SPECIJALNOSTI

Članak 15.

Djelatnim vojnim osobama deficitarnih struka raspoređenim na ustrojbena mjesta
tih struka i specijalnosti pripada dodatak na plaću prema sljedećim kriterijima:
– I. kategorija – ustrojbena mjesta ustrojbenog čina poručnik-natporučnik
– II. kategorija – ustrojbena mjesta ustrojbenog čina satnik
– III. kategorija – ustrojbena mjesta ustrojbenog čina bojnik
– IV. kategorija – ustrojbena mjesta ustrojbenog čina pukovnik – brigadir.
Koeficijenti za izračun dodatka iz stavka 1. ovoga članka određeni su u tablici
kako slijedi:

|  |  |  |  |  |
| --- | --- | --- | --- | --- |
| DODATAK ZA ZAHTJEVANU EDUCIRANOST  (DEFICITARNE STRUKE) | | | | |
| Kategorija | I. | II. | III. | IV. |
| Koeficijent | 0,4 | 0,3 | 0,2 | 0,1 |

Područja zahtijevane educiranosti (deficitarne struke i specijalnosti) iz stavka
1. ovog članka propisat će ministar obrane svojom odlukom, a u skladu s
potrebama Oružanih snaga Republike Hrvatske.

12. DODATAK ZA AKADEMSKI STUPANJ

Članak 16.

Djelatnim vojnim osobama koje imaju akademski stupanj magistra znanosti pripada
dodatak u koeficijentu 0,08 od osnovice za obračun plaće dok djelatnim vojnim
osobama koje imaju akademski stupanj doktora znanosti pripada dodatak u
koeficijentu 0,15 od osnovice za obračun plaće.

13. ZAPOVJEDNI/VODITELJSKI DODATAK

Članak 17.

Djelatnim vojnim osobama imenovanim ili raspoređenim na zapovjedno/voditeljsko
mjesto, zbog posebne odgovornosti pripada zapovjedni/voditeljski dodatak u
koeficijentu 0,1 od osnovice za obračun plaće.
Iznimno od stavka 1. ovog članka djelatnoj vojnoj osobi raspoređenoj na
ustrojbeno mjesto zapovjednika desetine, voda ili satnije, a zbog posebne
odgovornosti rada u postrojbi pripada zapovjedni dodatak u koeficijentu 0,2 od
osnovice za obračun plaće.
Prvi dočasnik ustrojbene cjeline ostvaruje pravo na isti dodatak kao i
zapovjednik te ustrojbene cjeline.
Dodatak iz stavka 1. ovoga članka pripada i vojnostegovnim sucima.

14. ZAVRŠNE ODREDBE

Članak 18.

Dodaci na plaću iz članka 4. ovog Pravilnika određuje se rješenjem o plaći ili
aktom o prijmu u službu odnosno rasporedu na dužnost, osim dodataka iz članka 9.
stavka 7., članka 12. stavka 2. i članaka 14. ovog Pravilnika.

Članak 19.

Dodatak na plaću za djelatne vojne osobe raspoređene u Vojnu
sigurnosno-obavještajnu agenciju utvrđuje se u skladu sa Zakonom o
sigurnosno-obavještajnom sustavu Republike Hrvatske.

Članak 20.

Uprava za financije i proračun izradit će obrasce o dnevnoj evidenciji rada
usklađene s odredbama ovog Pravilnika i dostaviti ih svim ustrojstvenim
jedinicama Ministarstva obrane i Oružanih snaga Republike Hrvatske.

Članak 21.

Na dan stupanja na snagu ovoga Pravilnika prestaju važiti:
– Pravilnik o dodatku na plaću i načinu isplate plaće (»Narodne novine«, broj
6/03, 175/03 i 34/05)
– Odluka o posebnom doplatku, klasa: 023-03/07-03/1, urbroj: 512-01-07-1088, od
28. prosinca 2007. godine.

Članak 22.

Ovaj Pravilnik stupa na snagu 1. svibnja 2008. i objavit će se u »Narodnim
novinama«.

Klasa: 023-03/08-04/7
Urbroj: 512-01-08-1
Zagreb, 24. travnja 2008.

Ministar
**Branko Vukelić**, v. r.

Pravilnik, NN 50/2008-1683
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)